Kibuyaga n'Enjuba baali bawakana ku ani asinga munne amaanyi. Kibuyaga kye yava agamba, ''Ndi wa maanyi, nsobola okuweta emiti n'okusuula ebizimbe.'' Ko Enjuba nti, ''Ndi wa maanyi, nsobola okuleetera eddungu okwokya ennyo n'ofumbira eggi ku ttaka.'' Baawakanira ebbanga ddene naye teri yakakasa munne. Oluvannyuma ennyo baali bakyakaayana ne wabawo omuvuzi w'emmotoka ayitawo. Kibuyaga kye yava agamba nti, '' Okukulaga nti ndi wa maanyi, ka ndeetere omusajja oyo okuggyako ekkooti ye." Kibuyaga yakozesa amaanyi gonna ge yalina n’agezaako okukikola naye n’alemererwa, anti omuyaga gye gweyongeranga, ng'omusajja ayongera kunyweza kkooti ye okutuusa kibuyaga bwe yakoowa. Enjuba yaseka era n’egamba, "Nze kangezeeko." Enjuba yayaka mpola mpola, omugoba w'emmotoka n’atandika okuwulira akabugumu era n’asumulula ekkooti amapeesa ayise ku mpewo. Enjuba yeeyongera mpola okwaka omusajja n’atandika okutuuyana okutuusa lwe yaggyako ekkooti n’agikasuka eri. Enjuba ne Kibuyaga baatunulaganako kyokka nga kibuyaga akyawejjawejja olw'amaanyi ge yakozesezza. Wabula gwo omusana gwali gukyali bulungi. Enjuba yagamba Kibuyaga nti," Olabaye munnange, amaanyi tegalya." Olugero olugendera ku lugero luno era mwe tuggya ekyokuyiga lugamba nti, "Amaanyi tegalya, singa embazzi y’ewaata."